
Maksātnespējas procesa administratorei
/Administrators/
Paziņošanai e-adresē


Par maksātnespējas procesa administratores /Administrators/ rīcību /SIA "Nosaukums A"/ maksātnespējas procesā

Ar /tiesas nosaukums/ /datums/ spriedumu civillietā /numurs/ pasludināts /SIA "Nosaukums A"/, /reģistrācijas numurs/, (turpmāk – Parādnieks) maksātnespējas process un par Parādnieka maksātnespējas procesa administratoru (turpmāk – administrators) iecelta /Administrators/, /amata apliecības numurs/, (turpmāk – Administratore).
Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp administratoru uzraudzību.
[1] Maksātnespējas kontroles dienests 2026. gada 3. jūnija vēstulē[footnoteRef:1] (turpmāk – Pieprasījums) lūdza Administratori līdz 2026. gada 16. jūnijam iesniegt rakstveida paskaidrojumus par Administratores rīcību Parādnieka 2026. gada 15. aprīļa kreditoru sapulcē (turpmāk – Kreditoru sapulce). [1:  /Reģistrācijas numurs/.] 

[2] Maksātnespējas kontroles dienestā 2026. gada 9. jūnijā saņemts Administratores 2026. gada 9. jūnija iesniegums[footnoteRef:2] ar lūgumu pagarināt Parādnieka maksātnespējas procesā pieprasīto paskaidrojumu sniegšanas termiņu līdz 2026. gada 2. jūlijam, ievērojot Administratores noslodzi. [2:  /Reģistrācijas numurs/; Maksātnespējas kontroles dienesta lietvedībā reģistrēts 2026. gada 10. jūnijā ar /numurs/.] 

Pamatojoties uz minēto Administratores pieprasījumu, Maksātnespējas kontroles dienests ar 2026. gada 11. jūnija vēstuli[footnoteRef:3] pagarināja paskaidrojumu sniegšanas termiņu līdz 2026. gada 27. jūnijam, tādējādi nodrošinot iestādes nepieciešamību uz savlaicīgu un efektīvu uzraudzības funkcijas īstenošanu. [3:  /Reģistrācijas numurs/.] 

[3] Maksātnespējas kontroles dienestā saņemts Administratores 2026. gada 26. jūnija iesniegums[footnoteRef:4]. No minētā iesnieguma izriet, ka, izvērtējot Pieprasījuma kontekstu, Administratore uzskata, ka pret viņu ir ierosināta disciplinārlieta, kas izskatāma administratīvā procesa kārtībā. Līdz ar to attiecībā uz daļu no Pieprasījuma jautājumiem paskaidrojumi nevar tik iesniegti iepriekš noteiktajā termiņā, jo paskaidrojumu sniegšanas termiņš administratīvajā procesā ir 30 dienas. Tāpat iestādei jāievēro Administratīvā procesa likumā noteiktie principi, jāinformē Administratore, uz kāda dokumenta pamata ir uzsākts process, jāpieprasa sūdzības iesniedzējam pierādījumi, kā arī jānodrošina Administratorei iespēju iepazīties ar sūdzību un pierādījumiem. Ievērojot minēto, Administratore lūdza pagarināt paskaidrojumu sniegšanas termiņu uz saprātīgu laiku, pamatojoties uz Administratīvā procesa likuma 47. pantu. [4:  /Reģistrācijas numurs/; Maksātnespējas kontroles dienesta lietvedībā reģistrēts 2026. gada 27. jūnijā ar /numurs/.] 

[4] 2026. gada 27. jūnijā Maksātnespējas kontroles dienestā saņemti Administratores paskaidrojumi[footnoteRef:5], kuros Administratore sniedza atbildi uz Pieprasījuma 1., 2, 3. un 4. jautājumu un vienlaikus atkāroti lūdza izsniegt sūdzības kopiju. Papildus Administratore norādīja, ka nepiekrīt apgalvojumam, kas izteikts Pieprasījuma 5. jautājumā un ir gatava sadarboties ar Maksātnespējas kontroles dienestu administratīvā procesa kārtībā. Konstatēts, ka atbilde uz Pieprasījuma 5. jautājumu nav sniegta. [5:  /Reģistrācijas numurs/; Maksātnespējas kontroles dienesta lietvedībā reģistrēti 2026. gada 29. jūnijā ar /numurs/.] 

[5] Maksātnespējas kontroles dienests 2026. gada 3. jūlija vēstulē[footnoteRef:6] informēja Administratori, ka pret viņu nav uzsākta administratīvā lieta. Iestāde konkrētajā gadījumā īsteno Administratores uzraudzību, ko likumdevējs ir noteicis kā vienu no Maksātnespējas kontroles dienesta uzdevumiem[footnoteRef:7]. Līdz ar to Administratīvā procesa likuma regulējums nav attiecināms uz Maksātnespējas kontroles dienesta veikto administratoru uzraudzību. Tāpat Administratorei sniegta informācija, ka uzraudzības lieta Maksātnespējas kontroles dienestā ir uzsākta pēc iestādes iniciatīvas, ņemot vērā, ka Maksātnespējas kontroles dienests Parādnieka maksātnespējas procesā īsteno kreditora tiesības un ir piedalījies Kreditoru sapulcē. [6:  /Reģistrācijas numurs/.]  [7:  Maksātnespējas likuma 174.1 panta 1. punkts] 

Attiecībā uz Administratores lūgumu atkārtoti pagarināt paskaidrojumu sniegšanas termiņu, pamatojoties uz Administratīvā procesa likuma 47. pantu, vērsta Administratores uzmanība, ka Maksātnespējas kontroles dienestā nav ierosināts administratīvais process, kā arī Maksātnespējas kontroles dienests vienreiz jau ir pagarinājis paskaidrojumu sniegšanas termiņu, kas, iestādes ieskatā, ir samērīgs termiņš atbildes sniegšanai. Vienlaikus, ņemot vērā, ka Administratore sniegusi atbildes uz Pieprasījuma 1., 2, 3. un 4. jautājumu, Administratorei lūgts līdz 2026. gada 9. jūlijam sniegt atbildi uz neatbildēto Pieprasījuma 5. jautājumu.
[6] Ievērojot minēto, konstatējams, ka Maksātnespējas kontroles dienests jau divas reizes noteica garāku termiņu paskaidrojumu sniegšanai uz Pieprasījumu, turklāt galējo termiņu nosakot garāku, nekā Administratore lūdza pirmajā iesniegumā (līdz 2. jūlijam).
[7] Maksātnespējas kontroles dienestā saņemts Administratores 2026. gada 3. jūlija iesniegums[footnoteRef:8]. Minētajā iesniegumā Administratore atkāroti atsaucas uz administratīvā procesa regulējumu. Administratore lūdz pieprasīt rakstveida paskaidrojumus no Maksātnespējas kontroles dienesta darbiniekiem, kas piedalījās Kreditoru sapulcē. No minētā iesnieguma izriet, ka, Administratores ieskatā, Pieprasījumā ietvertie apgalvojumi neatbilst patiesībai. Līdz ar to Administratore sniegs paskaidrojumus, kad Maksātnespējas kontroles dienests izpildīs pienākumu savākt pierādījumus un precizēs Pieprasījumu. Tāpat Administratore informē, ka viņa šobrīd administrē 18 maksātnespējas procesus, kā arī laika periodā no 2026. gada 4. jūlija atradīsies ārpus Latvijas. Līdz ar to Administratorei būs nepieciešama vismaz 1 (viena) nedēļa pēc atgriešanas, kas būtu saprātīgi, lai sniegtu paskaidrojumus pēc precizēta pieteikuma saņemšanas, un vismaz divas nedēļas pēc precizēta pieprasījuma sastādīšanas. Minētajā vēstulē nav minēts, kad Administratore atgriežas Latvijā. Vienlaikus norādīts, ka dokumenti, kas atspēko apstākļus, kas izklāstīti Pieprasījumā, tiek nosūtīti pa pastu. [8:  /Reģistrācijas numurs/; Maksātnespējas kontroles dienesta lietvedībā reģistrēts 2026. gada 6. jūlijā ar /numurs/.] 

[8] Maksātnespējas kontroles dienestā 2026. gada 9. jūlijā pa pastu saņemts Administratores 2026. gada 3. jūlija iesniegums[footnoteRef:9], kas ir identisks iepriekšējam iesniegumam (atšķiras reģistrācijas numurs). Minētajam iesniegumam Administratore pievienojusi dokumentus, kas, Administratores ieskatā, atspēko apstākļus, kas izklāstīti Pieprasījumā, taču nav sniegusi skaidrojumu, kā konkrētie dokumenti tos atspēko. [9:  /Reģistrācijas numurs/; Maksātnespējas kontroles dienesta lietvedībā reģistrēts 2026. gada 9. jūlijā ar /numurs/.] 

Iepazīstoties ar minētajiem dokumentiem konstatējams, ka tās ir e-pasta sarakstes starp Administratori un Kreditoru sapulces dalībniekiem.
[9] Izvērtējot iepriekš minēto, secināms: 
[bookmark: _Hlk204691981][9.1] Maksātnespējas likuma 26. panta trešās daļas 5. punktā noteikts administratora pienākums pēc Maksātnespējas kontroles dienesta pieprasījuma sniegt dokumentus un ziņas par juridiskās personas maksātnespējas procesu, kurā administrators pilda pienākumus. Šādas informācijas saņemšana ir būtiska, lai Maksātnespējas kontroles dienests varētu efektīvi īstenot Maksātnespējas likumā noteikto uzraudzības funkciju, nodrošinot, ka administrators rīkojas atbilstoši normatīvajam regulējumam, ievēro Maksātnespējas likuma prasības un nodrošina kreditoru interešu aizsardzību.
[9.2] Maksātnespējas kontroles dienests nosūtīja Administratorei Pieprasījumu, kurā lūdza sniegt atbildes uz tajā uzdotajiem jautājumiem. Līdz šim jau divas reizes ir ņemts vērā Administratores lūgumus un pagarināts paskaidrojumu sniegšanas termiņš uz Pieprasījumu, taču uz šī lēmuma sagatavošanas dienu atbilde uz visiem Pieprasījumā uzdotajiem jautājumiem joprojām nav saņemta. 
[9.3] Administratores ieskatā, paskaidrojumi uz Pieprasījumu var tikt sniegti tikai pēc tam, kad Maksātnespējas kontroles dienests rīkosies atbilstoši Administratores interpretācijai, kā veicama Administratores rīcības uzraudzība.
Vēršama uzmanība, ka Maksātnespējas kontroles dienests kā iestāde veic uzraudzību atbilstoši normatīvajos aktos un iestādes iekšējo noteikumu noteiktajai kārtībai. Uzraudzības veidu, apjomu un metodes nosaka iestāde, ņemot vērā tiesisko regulējumu un objektīvos apstākļus. Iestāde darbojas savas kompetences ietvaros un pati nosaka, kādi dokumenti ir nepieciešami uzraudzības lietas ietvaros. Administratoram nav subjektīvo tiesību dot norādījumu iestādes vadītājam par to, kā organizēt iestādes darbu, kādā veidā iestādei jāveic uzraudzība, kādus paskaidrojumus pieprasīt vai kā precizēt Pieprasījuma saturu. Administratore, sniedzot informāciju un paskaidrojumus par Kreditoru sapulces norisi, var atspēkot Pieprasījumā norādītos apstākļus, gadījumā, ja, Administratores ieskatā, tie neatbilst patiesībai.
[9.4] Attiecībā uz Administratores argumentu, kas norādīts Administratores 2026. gada 3. jūlija iesniegumā, ka paskaidrojumi nevar tikt sniegti Administratores noslodzes dēļ, vēršama uzmanība, ka Maksātnespējas kontroles dienests jau vienreiz bija pagarinājis paskaidrojumu sniegšanu līdz šī gada 27. jūnijam (Administratores lūgtais termiņš – 2. jūlijs), ņemot vērā Administratores norādi uz viņas noslodzi. Neskatoties uz minēto, Administratore nav sniegusi atbildi uz Pieprasījumu pilnībā ne Maksātnespējas kontroles dienesta noteiktajā termiņā, ne Administratores lūgtajā termiņā. Ievērojot minēto, secināms, ka Administratore atkārtoti atsaucoties uz savu noslodzi mēģina novilcināt paskaidrojumu sniegšanu.
[9.5] Maksātnespējas kontroles dienests atkārtoti vērš uzmanību, ka administratoru veiktā uzraudzība ir regulēta Maksātnespējas likuma ietvaros un tās rezultātā pieņemtie lēmumi pārsūdzami Civilprocesa likumā noteiktajā kārtībā, līdz ar to Administratīvā procesa likuma regulējums nav attiecināms uz Maksātnespējas kontroles dienesta veikto administratoru uzraudzību. Šī brīža pārbaudes ietvaros Administratorei pieprasīti paskaidrojumi, pamatojoties uz Maksātnespējas likuma 174.2 panta pirmās daļas 3. un 5. punktu.
Savukārt administratīvais process sākas tad, kad Maksātnespējas kontroles dienests pieņem lēmumu par administratīvā procesa uzsākšanu. Līdz šāda lēmuma pieņemšanai iestāde var veikt apstākļu pārbaudi, faktu noskaidrošanu un informācijas pieprasīšanu, kas nav administratīvais process. Uz šī lēmuma sagatavošanas dienu Maksātnespējas kontroles dienests nav pieņēmis un nosūtījis Administratorei lēmumu par administratīvā procesa uzsākšanu.
[9.6] Ievērojot minēto, secināms, ka lēmuma pieņemšana un tiesiskā pienākuma uzlikšana ir efektīvākais tiesiskais instruments, lai nodrošināto galējo termiņu paskaidrojumu sniegšanai uz Pieprasījumu un tādējādi nenovilcinātu turpmāko Administratores rīcības pārbaudi.
Maksātnespējas kontroles dienests vērš uzmanību uz Kurzemes apgabaltiesas Civillietu tiesas kolēģijas 2016. gada 13. septembra lēmumā Nr. C40113514 noteikto, proti: "[..] normatīvajos aktos noteiktajā kārtībā un termiņos nesaņemot informāciju no administratora, Maksātnespējas administrācija nespēj pienācīgā kārtā (savlaicīgi, operatīvi un kvalitatīvi) pildīt savu pamatfunkciju – uzraudzīt maksātnespējas procesu efektivitāti un likumību.".
Administratorei bija pienākums sniegt Maksātnespējas kontroles dienestam pieprasīto informāciju. Administratoram pieejamās informācijas saņemšana ir viens no veidiem, kā Maksātnespējas kontroles dienests var pārliecināties par maksātnespējas procesa efektīvu un likumīgu norisi. Likumdevēja uzliktie pienākumi administratoram ir obligāti izpildāmi, un tiem ir imperatīvs raksturs.
[9.7] Izvērtējot minēto un pamatojoties Maksātnespējas likuma 26. panta trešās daļas 5.  punktu, 174.1 panta 1. punktu, 174.2 panta pirmās daļas 3., 5. un 7. punktu, 175. panta pirmās daļas 2. punktu,

NOLĒMU: 

Atzīt, ka administratore /Administrators/, /amata apliecības numurs/, /SIA "Nosaukums A"/, /reģistrācijas numurs/, maksātnespējas procesā, neiesniedzot atbildi uz Maksātnespējas kontroles dienesta 2026. gada 3. jūnija pieprasījuma /numurs/ 5. jautājumu, nav ievērojusi Maksātnespējas likuma 26. panta trešās daļas 5. punkta prasības.
Uzlikt administratorei /Administrators/, /amata apliecības numurs/, tiesisko pienākumu nekavējoties, bet ne vēlāk kā līdz 2026. gada 27. jūlijam, iesniegt Maksātnespējas kontroles dienestā paskaidrojumus uz Maksātnespējas kontroles dienesta 2026. gada 3. jūnija vēstules /numurs/ 5. jautājumu.

Lēmumu var pārsūdzēt tiesā mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību. 


Direktora p. i.	Baiba Banga

